CELEX: 
Language: hu
Date: 2017-02-28 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a 305/2011/EU európai parlamenti és tanácsi rendelet értelmében az EN 15101-1 szabvány hatálya alá tartozó, helyszínen kialakított laza cellulóz (LFCI) hőszigetelő termékek vízszintes ülepedéssel és rövid idejű vízfelvétellel kapcsolatos teljesítményének osztályzásáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az építési termékek forgalmazására vonatkozó harmonizált feltételek megállapításáról és a 89/106/EGK tanácsi irányelv hatályon kívül helyezéséről szóló, 2011. március 9-i 305/2011/EU európai parlamenti és tanácsi rendelet
                  1
                két fő eljárást tesz lehetővé az építési termékek alapvető jellemzőivel kapcsolatos teljesítményosztályok meghatározására. A 27. cikk (1) bekezdése és a 60. cikk f) pontja szerint erre a Bizottság által elfogadott, felhatalmazáson alapuló jogi aktusok útján kerülhet sor, míg a 27. cikk (2) bekezdése felülvizsgált megbízás alapján létrejött harmonizált szabványok alkalmazását is lehetővé teszi erre a célra. A 27. cikk (2) bekezdésének első albekezdése úgy rendelkezik, hogy amennyiben vannak a Bizottság által meghatározott teljesítményosztályok, az európai szabványügyi testületeknek ezeket kell használniuk a harmonizált szabványokban.
            
            
               A 305/2011/EU rendelet 2. cikkének 7. pontjában szereplő fogalommeghatározás szerint az „osztály” az építési termékek teljesítményszintjeinek egy alsó és egy felső érték által határolt tartománya. A 305/2011/EU rendelet szerinti osztályok tehát mindig a termékek meghatározott teljesítménytartományát fejezik ki.
            
            
               Emellett a 305/2011/EU rendelet – az elődjétől, vagyis a 89/106/EGK tanácsi irányelvtől eltérően – nem tesz különbséget az osztályozások között azok eredete alapján. A Bizottság, illetve az európai szabványügyi testületek által létrehozott teljesítményosztályok tehát egyformán kezelendők és alkalmazandók. 
            
            
               A teljesítményt érdemes nyitott módon osztályozni, vagyis az egy adott szabvány hatálya alá tartozó termékek egy adott alapvető jellemzője esetében minden lehetséges teljesítményszintet le kell fedni. Ugyanakkor meg kell állapítani a teljesítmény küszöbértékét is.
            
            
               A helyszínen kialakított laza cellulóz (LFCI) hőszigetelő termékekről szóló EN 15101-1 európai termékszabványt az Európai Szabványügyi Bizottság 2013 szeptemberében fogadta el. A szabvány osztályozza a hatálya alá tartozó termékek teljesítményét, főleg azok két alapvető jellemzőjével kapcsolatban: ezek a vízszintes alkalmazások, födémek és padlók esetében jelentkező ülepedés és a rövid idejű vízfelvétel. Az előbbivel összefüggésben hét, az utóbbival összefüggésben két teljesítményosztályt vezet be.
            
            
               Az első osztályozás (vízszintes ülepedés) eltér az EN 14064-1 harmonizált termékszabvány által korábban bevezetett osztályozástól, amely bizonyos ásványgyapotból készült hőszigetelő termékekre vonatkozik. A rendelkezésre álló információk szerint a már meglévő osztályok nem fedik le a szóban forgó termékeket, mivel a cellulóz alapanyagként való használata általában nagyobb vízszintes ülepedéssel jár. Ezért annak érdekében, hogy az osztályozás az ezen alapvető jellemzővel kapcsolatos tipikus teljesítménytartomány egészére kiterjedjen, az előzőekben említett korábbi osztályozás négy további osztállyal egészült ki a felső teljesítményszintek figyelembevételét is lehetővé téve. Mindez megfeleltethető annak, ami bizonyos tagállamokban már bevett szokás.
            
            
               A második osztályozás (rövid idejű vízfelvétel) a cellulózalapú hőszigetelő termékek szokásos rendeltetésszerű felhasználási körülményeiből indul ki. Az ilyen hőszigetelő anyagok rendeltetésszerű alkalmazása vízmentes környezetben történik. Az osztályozást azonban nyitva kell hagyni, nehogy rejtett küszöbérték alakuljon ki a termékek ezen teljesítményével kapcsolatban. Ezt úgy lehet megakadályozni, hogy a CEN által 2013 szeptemberében elfogadott EN 15101-1 szabvány szerinti osztályozás felső tartományát új osztállyal egészítjük ki. A szóban forgó termékek kapcsán szükségesnek tűnik kiigazítani ezt az osztályozást, hogy a rövid idejű vízfelvétellel kapcsolatos teljesítményük tekintetében való osztályozásuk a termékek minden teljesítményszintjét lefedje. A CEN már megkezdte az EN 15101-1 szabvány új verziójának kidolgozását.
            
            
               Mivel a 305/2011/EU rendelet alkalmazásában az európai szabványügyi testületek csak akkor vezethetnek be új osztályozást egy harmonizált szabványba, ha erre új, felülvizsgált megbízást kaptak, és ez nem történt meg, helyénvalóbbnak tűnik e felhatalmazáson alapuló rendelettervezet előterjesztése útján eljárni.
            
            
               Az viszont nem tűnik szükségesnek, hogy az EN 15101-1 szabványban szereplő egyéb teljesítményosztályozási rendszerek is bekerüljenek a rendelettervezetbe, hiszen a 305/2011/EU rendelet alapján a 89/106/EGK irányelvnek megfelelően az Európai Unió Hivatalos Lapjában hivatkozással közzétett harmonizált szabványokban szereplő teljesítményosztályozások további intézkedések nélkül alkalmazandók a 305/2011/EU rendelet keretében.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               Az építőipari tanácsadó csoport 2016. június 14-i ülésén megvitatta a rendelettervezetet, amelyet közben írásbeli szakértői konzultációra bocsátottak 2016. május 31-től június 28-ig. Ezt megelőzően valamennyi tagállam lehetőséget kapott arra, hogy szakértőket jelöljön ki a konzultációban való részvételre. E szakértőkön kívül más külső érdekelt felek véleményét is kikérték. A felhatalmazáson alapuló jogi aktusokról szóló egyetértési megállapodásnak megfelelően a tanácsadó csoportban megvitatott és az írásbeli konzultációhoz kapcsolódó dokumentumokat egyidejűleg továbbították az Európai Parlamentnek és a Tanácsnak. Az ennek során kinyilvánított véleményeket figyelembe vették, amikor e jogszabálytervezet szolgálatközi konzultációra bocsátandó változatát véglegesítették.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A 305/2011/EU rendelet 27. cikke szerint az építési termékek alapvető jellemzői vonatkozásában teljesítményosztályok határozhatók meg. A 27. cikk (1) bekezdése és a 60. cikk f) pontja értelmében erre a Bizottság által elfogadott, felhatalmazáson alapuló jogi aktusok útján kerülhet sor. A 27. cikk (2) bekezdésének első albekezdése úgy rendelkezik, hogy amennyiben vannak a Bizottság által meghatározott teljesítményosztályok, az európai szabványügyi testületeknek ezeket kell használniuk a harmonizált szabványokban.
            
            
               A 305/2011/EU rendelet 2. cikkének 7. pontja szerint az „osztály” az építési termékek teljesítményszintjeinek egy alsó és egy felső érték által határolt tartománya. A 305/2011/EU rendelet nem tesz különbséget az osztályozások között. A Bizottság, illetve az európai szabványügyi testületek által létrehozott teljesítményosztályok tehát egyformán kezelendők és alkalmazandók.
            
            
               Mivel a 305/2011/EU rendelet alkalmazásában az európai szabványügyi testületek csak akkor vezethetnek be új teljesítményosztályozást egy harmonizált szabványba, ha erre új, felülvizsgált megbízást kaptak, és ez nem történt meg, helyénvalóbbnak tűnik e felhatalmazáson alapuló rendelettervezet előterjesztése útján eljárni.
            
            
               Indokolt tehát elfogadni a rendelettervezetet annak érdekében, hogy az EN 15101-1 európai szabvány a helyszínen kialakított laza cellulóz (LFCI) hőszigetelő termékek tekintetében új teljesítményosztályokkal bővüljön.
            
            
               A rendelettervezet megfelel az arányosság elvének. Elfogadása megoldást kínál a 305/2011/EU rendelet következtében az építési termékek teljesítményosztályozási rendszerei terén felmerült egyes nehézségekre, ezért az egész európai építőipari ágazat szempontjából előnyösnek tekinthető.
            
         
         
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2017.2.24.)
            
            
               a 305/2011/EU európai parlamenti és tanácsi rendelet értelmében az EN 15101-1 szabvány hatálya alá tartozó, helyszínen kialakított laza cellulóz (LFCI) hőszigetelő termékek vízszintes ülepedéssel és rövid idejű vízfelvétellel kapcsolatos teljesítményének osztályzásáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az építési termékek forgalmazására vonatkozó harmonizált feltételek megállapításáról és a 89/106/EGK tanácsi irányelv hatályon kívül helyezéséről szóló, 2011. március 9-i 305/2011/EU európai parlamenti és tanácsi rendeletre
                  2
                és különösen annak 27. cikke (1) bekezdésére,
            
            
               mivel:
            
            
               (1)
                     Amennyiben a Bizottság nem állapított meg az építési termékek alapvető jellemzői vonatkozásában teljesítményosztályokat, úgy a 305/2011/EU rendelet 27. cikkének (2) bekezdése értelmében ezeket európai szabványügyi testületek is megállapíthatják, de csak felülvizsgált megbízás alapján.
            
            
               (2)
                     A helyszínen kialakított laza cellulóz (LFCI) hőszigetelő termékekről szóló EN 15101-1 európai termékszabvány e termékek két alapvető jellemzője – a vízszintes alkalmazások, födémek és padlók esetében jelentkező ülepedés és a rövid idejű vízfelvétel – tekintetében teljesítményosztályokat határoz meg. Ezek az osztályozások előrelépést jelentenek a szóban forgó termékek egységes belső piacának megerősítése szempontjából.
            
            
               (3)
                     Az említett új osztályozásokra azonban a Bizottság nem adott felülvizsgált megbízást.
            
            
               (4)
                     Ezért az EN 15101-1 szabvány hatálya alá tartozó termékek tekintetében új osztályozási rendszert kell megállapítani,
            
            
               ELFOGADTA EZT A RENDELETET:
            
            
               1. cikk
            
            
               A helyszínen kialakított laza cellulóz (LFCI) hőszigetelő termékek két alapvető jellemzőjével – a vízszintes alkalmazások, födémek és padlók esetében jelentkező ülepedés és a rövid idejű vízfelvétel – kapcsolatos teljesítményt a mellékletben megállapított osztályozási rendszerek szerint kell osztályozni.
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2017.2.24.-én.
            
            
               
                     a Bizottság részéről
               
            
         
         
            
               
                     elnök
                     Jean-Claude JUNCKER
               
            
         
         
            
                  
                     (1)
                  HL L 88., 2011.4.4., 5. o.
               
               
                  
                     (2)
                  HL L 88., 2011.4.4., 5. o.
               
            
      
    ---documentbreak--- 
      
         
         
            
               MELLÉKLET
            
            
               1. táblázat: Osztályok a vízszintes alkalmazások, födémek és padlók esetében jelentkező ülepedés tekintetében
            
            
                     
                        Osztály 
                     
                  
                  
                     
                  
               
                     
                        SH 0 
                     
                  
                  
                     
                        Nincs mérhető ülepedés (≤ 1 %) 
                     
                  
               
                     
                        SH 5 
                     
                  
                  
                     
                        ≤ 5 % 
                     
                  
               
                     
                        SH 10 
                     
                  
                  
                     
                        ≤ 10 % 
                     
                  
               
                     
                        SH 15 
                     
                  
                  
                     
                        ≤ 15 % 
                     
                  
               
                     
                        SH 20 
                     
                  
                  
                     
                        ≤ 20 % 
                     
                  
               
                     
                        SH 25 
                     
                  
                  
                     
                        ≤ 25 % 
                     
                  
               
                     
                        SH 30 
                     
                  
                  
                     
                        > 25 % 
                     
                  
               
            
               2. táblázat: Osztályok a rövid idejű vízfelvétel tekintetében
            
            
                     
                        Osztály 
                     
                  
                  
                     
                  
               
                     
                        WS 1 
                     
                  
                  
                     
                        ≤ 1,0 kg/m2 
                     
                  
               
                     
                        WS 2 
                     
                  
                  
                     
                        ≤ 2,0 kg/m2
                     
                  
               
                     
                        WS 3
                     
                  
                  
                     
                        > 2,0 kg/m2